מאיה עשת

מאיה עשת (נולדה ב-1990) היא שחקנית קולנוע וטלוויזיה ישראלית.

ביוגרפיה 
עשת נולדה בירושלים. אמה, אילווה עשת, עלתה משוודיה וכיום שחקנית ומדבבת ומורה למשחק. אביה, אריק עשת, הוא מפיק תיאטרון, שחקן, מדבב, מורה למשחק, והיה בין מייסדי הסניף הירושלמי של הסטודיו למשחק ניסן נתיב וניהל אותו במשך שנים, כשבהמשך הקים את תיאטרון האינקובטור, שבו הוא משמש עד היום כמנהל אמנותי. למדה בתיכון לאמנויות בירושלים. אחיותיהן הן השחקנית מילי עשת ונועם עשת, בעלת מותג בגדים.

קריירה

בישראל 
בגיל תשע החלה עשת לעבוד בדיבוב, ודיבבה לעברית את הדמות של אולי בסדרת האנימציה לילדים "רולי פולי אולי". לאחר מכן, דיבבה לעברית גם בסדרת האנימציה לילדים "השלישייה".

בשנת 2003, בגיל 12, קיבלה את תפקידה הראשי הראשון בסרט הקצר "שיעור מולדת: עבדי השם", בו גילמה נערה דתייה שהתכוננה לבת המצווה שלה.

בנוסף, שיחקה בתפקידים זוטרים בסרט "מישהו לרוץ איתו", ובסדרת הדרמה "משמורת".

בארצות הברית 
בגיל 18 היגרה לארצות הברית כדי ללמוד בבית ספר למשחק ע"ש סטלה אדלר בניו יורק במשך שלוש שנים, ולאחר מכן עברה ללוס אנג'לס.

בשנת 2013 שיחקה בהצגה "The Outsider - Lovecraft Nightmare Suite" (עיבוד בימתי לסיפורו הקצר של ה.פ. לאבקרפט, "הזר") בתיאטרון לקס שבלוס אנג'לס.

בשנים 2016–2014 שיחקה בעשרה פרקים בתור מרדית' ווקר בסדרת פנטזיית הנעורים האמריקאית "זאב צעיר" מבית MTV. 

ב-2017 שיחקה בסרט הדרמה האמריקאי "עד העצם" מבית נטפליקס, בכיכובם של לילי קולינס וקיאנו ריבס. בנוסף באותה שנה, שיחקה בסרט דרמת הפשע האמריקאי של הבמאית הישראלית הגר בן-אשר "נשים מתות מהלכות".

בנוסף ב-2017 שיחקה בסרט הקומדיית-דרמה האמריקאי "פרח", בכיכובה של זואי דויטש.

בשנת 2018 שיחקה בתפקיד מרכזי בתור לומי ת'ורן בסדרת המדע הבדיוני האמריקאית "נייטפלייר" מבית רשת Syfy ונטפליקס. הסדרה בוטלה לאחר עונתה הראשונה.

בשנת 2023 תשחק עשת בסדרת הדרמה "The Idol"; שיצר הראפר דה ויקנד בשיתוף עם סם לוינסון עבור רשת הטלוויזיה HBO. בנוסף באותה שנה, הצטרפה לקאסט העונה השמינית והאחרונה של "אימת המתים המהלכים".

חיים אישיים 
נשואה לקונסטנטין מליקוב, שחקן אמריקאי-יהודי ממוצא רוסי, אותו הכירה במהלך לימודי המשחק בניו יורק.

פילמוגרפיה

דיבוב
 2000–1999: "רולי פולי אולי"
 2004: "השלישייה"

סרטים
 2003: "שיעור מולדת - עבדי השם" - סרט קצר
 2006: "מישהו לרוץ איתו"
 2014: "?Bro, What Happended"
 2014: "Whatever We Want To Be" - סרט קצר
 2017: "עד העצם"
 2017: "פרח"
 2017: "פלישה ביתית
 2018: "נשים מתות מהלכות"

טלוויזיה
 2013: "My Boring Life" (תפקיד משנה, שלושה פרקים)
 2014: "Kroll Show" (תפקיד אורח, פרק אחד)
 2014–2016: "זאב צעיר" (תפקיד משנה, עשרה פרקים)
 2015: "Man Seeking Woman" (תפקיד אורח, פרק אחד)
 2016: "אהבה" (תפקיד אורח, פרק אחד)
 2018: "נייטפלייר" (תפקיד ראשי, עשרה פרקים)
 2020: "מסע בין כוכבים: פיקארד" (תפקיד אורח, פרק אחד)
 2020: "בית המשפט!" (תפקיד אורח, פרק אחד)

תיאטרון
 2013: "The Outsider - Lovecraft Nightmare Suite"

וידאו קליפים
 2013: "Woman’s World" (סינגל של שר)

קישורים חיצוניים

הערות שוליים 

שחקניות קולנוע וטלוויזיה ישראליות
מדבבות ישראליות
מדבבים ישראלים
שחקניות תיאטרון ישראליות
שחקני תיאטרון ישראלים
מהגרות מישראל לארצות הברית
מהגרים מישראל לארצות הברית
בוגרות התיכון לאמנויות ע"ש צ'ארלס א' סמית'
בוגרי התיכון לאמנויות ע"ש צ'ארלס א' סמית'
מסילת ציון: אישים
ישראליות שנולדו ב-1990
ישראלים שנולדו ב-1990